Diari Oficial de la Generalitat Valenciana


Sumari del DOGV 4909, del 23-12-2004 (2004/13651)

ACORD de 3 de desembre de 2004, del Consell de la Generalitat, pel qual fixa determinades retribucions de Localització aplicables a l'atenció continuada del personal d'infermeria d'Atenció Especialitzada.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4909

Data del DOGV
:   23-12-2004

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2004/13781


Data del document
:   03-12-2004

Organisme emissor
:   Conselleria de Sanitat

Tipus de document
:   Acord

Descriptors 

:   * personal sanitari
    * remuneració del treball

ACORD de 3 de desembre de 2004, del Consell de la Generalitat, pel qual fixa determinades retribucions de Localització aplicables a l'atenció continuada del personal d'infermeria d'Atenció Especialitzada. [2004/X13165]
  
El Consell de la Generalitat, en la reunió del dia 3 de desembre de 2004, va adoptar l'acord següent:
  
L'adequació dels servicis sanitaris públics a les necessitats de l'usuari fa imprescindible mantindre una atenció continuada dels problemes de salut que ho requerisquen per què no admeten demora o pel seu caràcter d'urgents.
  
Conseqüentment, el complement d'atenció continuada queda definit en l'article 43 de la Llei 55/2003, de 16 de desembre, de l'Estatut Marc del personal estatutari dels servicis de salut, com el destinat a remunerar el personal per a atendre els usuaris dels servicis sanitaris de manera permanent i continuada.
  
Així mateix, l'article 48 preveu que, per a la prestació de servicis d'atenció continuada, el personal de determinades categories o unitats farà una jornada complementària de la manera que s'establisca a través de la programació funcional del centre. La realització de la jornada complementària s'aplicarà al personal de les categories o unitats que abans de l'entrada en vigor de l'Estatut Marc feien la cobertura d'atenció continuada, però també al personal d'altres categories o unitats que es determinen després de negociacions en les meses corresponents.
  
Les categories de personal que tenen assignada la realització de guàrdies o atenció continuada com a jornada complementària de l'ordinària, són enumerades en la disposició addicional primera del Decret 137/2003, de 18 de juliol, del Consell de la Generalitat, que disposa la facultat d'assignar-la a altres categories que en l'actualitat no la tinguen assignada.
  
El funcionament dels servicis hospitalaris produïx circumstàncies que exigixen als professionals d'infermeria una disponibilitat especial l'organització i retribució de la qual ha de ser objecte d'una regulació específica. En els hospitals no sempre es disposa dels recursos especialitzats per a atendre a la demanda puntual fora de la jornada establida. D'altra banda, la compensació horària per a correspondre a totes estes eventualitats és quasi sempre difícil de resoldre, quan no impossible, si els recursos estan ajustats, molt més si eixa demanda se circumscriu a treballs molt específics que només poden ser coberts amb un nombre reduït de personal d'infermeria molt qualificat, com ocorre actualment en les activitats de perfusionisme, histocompatibilitat, hemodinàmica, oncologia radioteràpica, radiologia intervencionista, plasmafèresi, cirurgia cardíaca i hemodiàlisi, i també altres activitats assistencials que, en el futur, puguen demanar la mateixa solució.
  
Per tot això, es fa necessari introduir en l'atenció continuada la regulació de diversos supòsits i la retribució corresponent, que no pot ser resolta per mitjà dels conceptes ja establits, de manera que es regule la disponibilitat, per mitjà d'alertes localitzades, del personal d'infermeria de determinats llocs de treball dels hospitals.
  
Per tant, després de la negociació amb les organitzacions sindicals més representatives presents en la Mesa Sectorial de Sanitat, d'acord amb el que preveu la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, vist l'informe jurídic de l'Àrea Jurídica de la Conselleria de Sanitat, i fent ús de l'habilitació continguda en l'article 53 de la llei 11/2000, de 28 de desembre, de Mesures Fiscals, de Gestió Administrativa i Financera, i d'Organització de la Generalitat, a proposta del conseller de Sanitat, el Consell de la Generalitat
  
ACORDA
  
Primer
  
Aprovar, amb vigència des de l'1 de gener de 2004 fins al 31 de desembre de 2004, determinades retribucions de localització aplicables a l'atenció continuada del personal d'infermeria de l'atenció especialitzada, d'acord amb els annexos que s'adjunten.
  
Segon
  
Les pròrrogues successives es faran de manera automàtica per terminis d'un any.
  
Tercer
  
Este acord serà publicat en el Diari Oficial de la Generalitat Valenciana.
  
València, 3 de desembre de 2004
  
El vicepresident i secretari del Consell de la Generalitat,
  
VÍCTOR CAMPOS GUINOT
  
ANNEX I
  
1. Àmbit d'aplicació
  
L'àmbit d'aplicació d'este acord se circumscriu al personal d'infermeria ATS/DUI d'Atenció Especialitzada dels centres i institucions dependents de la Conselleria de Sanitat d'equips de perfusionisme, histocompatibilitat, hemodinàmica, oncologia radioteràpica, radiologia intervencionista, plasmafèresi, cirurgia cardíaca i hemodiàlisi, sense perjuí que, en un futur, puga aplicar-se a altres unitats o activitats segons les necessitats assistencials percebudes per la direcció del centre, sempre amb l'autorització prèvia de la Conselleria de Sanitat i seguint els criteris establits en este acord.
  
2. Retribucions
  
Es fixen les retribucions que s'apliquen al personal d'infermeria pel concepte de localització per a activitats d'atenció continuada en 3,41 euros/hora. Els mòduls horaris podran ser de diferent duració segons l'especialitat mèdica a què es destinen.
  
Les remuneracions s'abonaran en un pagament mensual en proporció a les hores d'alerta localitzada del treballador.
  
Este concepte de localització serà compatible amb els d'atenció continuada per festivitat i per nocturnitat, encara que no comportarà, per si mateix, el de turnicitat que va lligat al caràcter del torn en jornades de treball ordinàries.
  
3. Condicions per a la percepció
  
La localització suposa, per a qui la fa, la disponibilitat en alerta localitzada, fora de la seua jornada ordinària de treball, durant un màxim de 134 hores al mes, incloses les actuacions per requeriment, amb un període d'adaptació d'1 any.
  
4. Determinació de les unitats amb personal en situació de localització
  
Les unitats o llocs de treball molt específics que només puguen ser coberts amb un nombre reduït de personal d'infermeria molt qualificat, i l'atenció continuada del qual no puga ser resolta per mitjà dels conceptes ja establits, podran disposar d'ATS/DUI localitzats.
  
Els servicis que compten amb este complement de localització hauran d'estructurar-se de manera que tinguen els requisits següents:
  
a) La direcció de l'hospital, en el cas que estime necessària la inclusió d'una nova activitat o unitat, proposarà a la Direcció General d'Assistència Sanitària, per a la seua aprovació, els blocs d'activitat o les unitats que hauran de comptar amb un equip ATS/DUI en situació de localització, amb la justificació prèvia motivada de la necessitat ineludible, en relació amb l'especialització i amb la plantilla del centre, de la qual cosa s'informarà a la comissió paritària.
  
b) Els llocs de treball de les unitats que requerisquen localització portaran implícita l'acceptació de la localització per part dels ATS/DUI que els ocupen. En els casos d'embaràs o de període de lactància, en quedaran eximits els treballadors de l'obligatorietat, si ho sol·liciten. Igualment, en altres supòsits i sempre per raons justificades, podran eximir-se de l'esta obligatorietat de manera temporal i amb el consentiment de la direcció del centre.
  
c) La localització comporta, amb la periodicitat que s'establisca en cada centre, la possibilitat permanent de ser cridat fora de la jornada de treball ordinària, i comporta la necessitat de disposar d'un buscapersones o telèfon, facilitat pel centre, per mitjà del qual es podrà avisar perquè acudisca a l'hospital, en el cas de ser requerit, a l'ATS/DUI a qui corresponga la guàrdia localitzada.
  
5. Aplicació pressupostària
  
Estes activitats es remuneraran a càrrec de l'aplicació pressupostària 10.02.91 412.22 152.05 de la Conselleria de Sanitat.
  
6. Comissió de seguiment
  
En cada centre hospitalari es crearà una comissió de seguiment amb l'objectiu de vetlar pel compliment d'este acord i d'avaluar els resultats de les activitats que determina.
  
La comissió de seguiment del centre tindrà una composició paritària entre la direcció de l'hospital i els sindicats amb representació en la Mesa Sectorial de Sanitat.
  
La comissió es reunirà, com a mínim, amb una periodicitat trimestral i tindrà com a funcions generals:
  
a) El control i seguiment de les activitats, i vetlar pel compliment dels objectius i de la normativa vigent en matèria d'atenció continuada.
  
b) Col·laborar amb la direcció de l'hospital en tots ell assumptes derivats de les activitats relacionades amb el contingut d'este acord, en cada centre.
  
7. Comissió paritària
  
Es constituirà una comissió paritària composta per huit membres: 4 de la Conselleria de Sanitat i 4 dels sindicats amb representació en la Mesa Sectorial de Sanitat, que es reunirà, com a mínim, trimestralment i s'encarregarà de vetlar pel compliment de l'acord en tots i cada un dels punts.
  
En el període d'un any, es revisarà este document.
  
ANNEX II
  
Centre Bloc d'activitat
  
Hospital la Fe Cirurgia cardiovascular
  
 Hemodinàmica
  
 Hemodiàlisi
  
 Oncologia radioteràpica
  
 Radiologia vascular intervencionista
  
 Perfusionisme
  
 Plasmafèresi
  
 Electroencefalografia
  
Hospital General de Castelló Plasmafèresi
  
 Hemodiàlisi
  
Hospital Clínic Perfusionisme
  
 Hemodiàlisi
  
 Hemodinàmica
  
 Cirurgia cardiovascular
  
 Plasmafèresi
  
Hospital Doctor Peset Hemodiàlisi
  
 Radiologia vascular intervencionista
  
Hospital General d'Alacant Perfusionisme
  
 Hemodinàmica
  
 Radiologia intervencionista
  
 Cirurgia cardiovascular
  
Hospital d'Alcoi Hemodiàlisi
  
Hospital d'Elda Hemodiàlisi
  
Hospital de Xàtiva Hemodiàlisi
  
Retribució en concepte de localització del personal d'infermeria per a activitats d'atenció continuada: 3,41 euros / hora